b'\n_START_ARTICLE_\nMakedonski kulturni forum\n_START_PARAGRAPH_\nMakedonski kulturni forum iz Pule civilna je i neprofitna udruga koja okuplja hrvatske dr\xc5\xbeavljane makedonske narodnosti i druge gra\xc4\x91ane radi promicanja makedonskog kulturno-povijesnog naslje\xc4\x91a i suvremenog stvarala\xc5\xa1tva te makedonsko-hrvatskog prijateljstva i suradnje, kao i zbog unapre\xc4\x91enja kulturnog i dru\xc5\xa1tvenog statusa makedonske nacionalne manjine u Republici Hrvatskoj.\n_START_SECTION_\nPovijest\n_START_PARAGRAPH_\nMakedonski kulturni forum utemeljen je 25. srpnja 2008. godine u Puli. U Registar udruga u Republici Hrvatskoj upisan je 26. rujna iste godine. Jedan od utemeljitelja Makedonskog kulturnog foruma i njegov prvi i aktualni predsjednik (u drugom mandatu) je knji\xc5\xbeevnik Aldo Kliman.\n_START_SECTION_\nUstroj i djelovanje\n_START_PARAGRAPH_\nCilj i smisao djelovanja Makedonskog kulturnog foruma za\xc5\xa1tita je, unapre\xc4\x91enje i afirmacija nacionalnog, kulturnog i jezi\xc4\x8dnog identiteta Makedonaca, o\xc4\x8duvanje, njegovanje i afirmacija makedonskog jezika i pisma, makedonskih nacionalnih tradicija i obi\xc4\x8daja, makedonskih narodnih pjesama i igara, afirmacija makedonskog kulturno-povijesnog naslje\xc4\x91a i suvremenog stvarala\xc5\xa1tva u Republici Makedoniji i Republici Hrvatskoj, o\xc4\x8duvanje i razvoj skladnog su\xc5\xbeivota s pripadnicima ve\xc4\x87inskog hrvatskog naroda i s pripadnicima ostalih nacionalnih manjina u Republici Hrvatskoj, njegovanje i razvijanje suradnje s Makedoncima izvan Republike Hrvatske, te organiziranje kulturnog i dru\xc5\xa1tvenog \xc5\xbeivota \xc4\x8dlanova udruge._NEWLINE_Dva su sredi\xc5\xa1nja programa okosnica rada Makedonskog kulturnog foruma: djelovanje pjeva\xc4\x8dke grupe i glazbenog ansambla \xe2\x80\x9cDespina\xe2\x80\x9d, \xc4\x8diji je voditelj i dirigent mladi hrvatski glazbenik Toni Perni\xc4\x87, te tradicionalna godi\xc5\xa1nja me\xc4\x91unarodna kulturna manifestacija s organiziranjem okruglih stolova i znanstvenih skupova na teme iz dalje i bli\xc5\xbee makedonske nacionalne povijesti, kulture i jezika, te suvremene stvarnosti._NEWLINE_Godine 2009. Makedonski kulturni forum utemeljio je presti\xc5\xbeno me\xc4\x91unarodno dru\xc5\xa1tveno piznanje \xe2\x80\x9cPovelju su\xc5\xbeivota\xe2\x80\x9c koja se dodjeljuje pojedincima i institucijama za osobite zasluge u afirmaciji i razvijanju jezika prihva\xc4\x87anja razli\xc4\x8ditosti, razumijevanju i su\xc5\xbeivota me\xc4\x91u narodima._NEWLINE_Djelovanje Makedonskog kulturnog foruma financirano je iz prora\xc4\x8duna Istarske \xc5\xbeupanije i Grada Pule.'